section_heading: 1. sezona
paragraph_text: 1. sezona serije s emitiranjem je počela 27. ožujka 2005., i završila je 22. svibnja iste godine. Prva sezona serije ima samo devet epizoda, jer se počela snimati tek u ožujku, za razliku od drugih sezona koje su se emitirale od rujna do svibnja. Meredith Grey, kćerka poznate kirurginje Ellis Grey, postala je stažist u bolnici "Seattle Grace". Na tom mjestu upoznaje i ostale stažiste, Cristinu Yang, Izzie Stevens i Georgea O'Malleya, koji postaju njeni najbolji prijatelji tijekom godina stažiranja. Osim njih, predstavljeni su nam i likovi doktorice Mirande Bailey, koju svi zovu "Nacistica", doktora Alexa Kareva, koji nije popularan kod ostalih stažista (posebno kod Izzie), i priznatih kirurga doktora Dereka Shepharda i doktora Prestona Burkea. Šef kirurgije je Richard Webber, koji je blizak prijatelj Meredithine majke. Glavne teme su prije svega slučajevi koje stažisti dobivaju u prva dva mjeseca, a kao sporedne priče predstavljena nam je borba Meredithine majke Ellis s Alzheimerovom bolesti, te Meredithin tajanstveni odnos s doktorom Shepherdom. Sezona završava dolaskom Kate Walsh kao Addison Montgomery-Shepherd, Derekove žene.